खबर है कि मध्य-पूर्व की एक सरकार पहाड़ का निर्माण करा रही है। बड़े और ऊंचे पहाड़ का निर्माण। ऐसे पहाड़ का निर्माण जो बादलों को लुभा सके और बारिश करा सके। सभ्यता तो पहाड़ों को तोड़ने और जंगल को काटने से ही विकसित हुई है। अपने देश में डायनामाइट लगा-लगा कर लगातार पहाड़ों का सीना चाक किया जा रहा है और चिकनी, चमकीली, चौड़ी सड़कें बन रही हैं। कई-कई किलोमीटर तक केवल ईंट-पत्थरों के मकान नजर आ रहे है, दुकानें नजर आ रही हैं, कांप्लेक्सों-मॉलों की श्रृंखला नजर आ रही है। एक भी पेड़ की छाया नहीं, जहां कोई ठहर कर विश्राम कर सके। सारे पेड़ राक्षसी आकार की मशीनों से उखाड़ फेंके जा रहे हैं। दिन में केवल धूप और रात में लाइटों की चमक। लाइटों में चमकते हैं पहाड़ों से काट कर लाए गए तरह-तरह के पत्थर। आंखें फिसल जाती हैं। मॉलों-कांप्लेक्सों, दुकानों के एसी सड़क पर गरम हवा फेंक रहे हैं। ठंड की सिहरन चाहिए तो अंदर जाइए। गरमी में भी सूट-बूट पहन कर। पूरी दुनिया इसी ओर दौड़ रही है, सभ्य हो रही है। ऐसी स्थिति में कोई सरकार पहाड़ के निर्माण की सोच रही है, तो इसमें हैरत कीबात क्या है?